ვაგი
ვაგი (სლოვაკ. Váh) — მდინარე სლოვაკეთში, დუნაის მარცხენა შენაკადი. სლოვაკეთის უგრძესი მდინარე. სიგრძე 406 კმ, აუზის ფართობი 15,075 კმ². წარმოიქმნება მდინარეების ბიელი-ვაგისა და ჩიერნი-ვაგის შეერთებით, რომლებსაც სათავეები აქვთ მაღალი ტატრებისა და დაბალი ტატრების მთებში. მეტწილად მიედინება მთაში, ქვემოთ — შუა დუნაის ვაკეზე. წყალდიდობა იცის გაზაფხულზე. სანაოსნოა ქალაქ სერედამდე. იყენებენ სარწყავად, წყალმომარაგებისა და ენერგეტიკული მიზნით, ხე-ტყის დასაცურებლად. ვაგზე და მის შენაკად ორავაზე შექმნილია ჰესების სისტემა. ვაგის ნაპირზე გაშენებულია ქალაქები რუჟომბეროკი, ჟილინა, ტრენჩინი. წყლის საშუალო ხარჯი 152 მ³/წმ. მდინარის სახელწოდება წარმოსდგება ლათინური სიტყვისაგან vagus, რაც „მოხეტიალეს“ ნიშნავს.